მოსოფელიშ ბონდღი

მოსოფელიშ ბონდღი (; თაშნეშე: ვები, W3, WWW)  — დორთილი საინფორმაციო სისტემა, ნამუსჷთ დოკუმენტეფი დო შხვა ვებ-რესურსეფი იდენტიფიცირებუ რესურსეფიშ უნიფიცირებული ლოკატორით URL (Uniform Resource Locator), სამანგათ , ნამუთ შილებე ურთიართმერსხილი რდას ჰიპერტექსტწკჷმა დო ხემიოლუს რე ინტერნეტით. ბონრღიშ რესურსეფი გინიჩამუ ჰიპერტექსტიშ გინოცამაშ პროტოკოლით HTTP დო შილებე ხემიოლუს ორდას მახვარებუეფშო პროგრამული უნარღელჸუაშ გჷმორინაფათ, ნამუსჷთ ჯოხო ვებ-ბრაუზერი დო გჷმობჟინაფილი რე პროგრამული უნარღელჸუათ, ნამუსჷთ მუშჸურე ჯოხო ვებ-სერვერი.

ინგლისარი ინჟინერი, სერ ტიმოთი ჯონ ბერნერს-ლიქ მოსოფელიშ ბონდღი გჷმიგონუ 1989 წანს, დორხველი პირველი ვებ-ბრაუზერი — 1990 წანას, CERN-ს მუშობაშის ჭარჷ, შვეიცარიაშ ნოღა ჟენევას. ბრაუზერი CERN-იშ ფარგანეფს გალე პირველაშე გჷმიბჟინუ 1991 წანას, დიო შხვა რკვიებაშ ორგანიზაციეფშო 1991 წანაშ ღურთუთას, 1991 წანაშ მარაშინათუთას ფართო ჯარალუაშო. მოსოფელიშ ბონდღი რე ინფორმაციული ერაშ აკოგაფაშ ცენტრალური ნორთი დო თარი საშვალება, ნამუშით მილიონობათ ადამიერი ურთიართქიმინჯენს ინტერნეტის.

ვებ-რესურსი შილებე ორდას გიმოხარგელი ირნერი ტიპიშ მედია, ვებ-ხასჷლეფი რე ჰიპერტექსტური მედია, ნამუთ ფორმატირებული რე ჰიპერტექსტური მოღანკუაშ ნინათ (HTML). მოგვენი ფორმატირება საშვალებას ირზენს ინოგაფილქ იჸუას ჰიპერრსხილეფქჷნ, ნამუეფჷთ იკათუანა URL-ს დო მახვარებუეფს შხვა ვებ-რესურსეფშა გინულაშ საშვალებას არზენა. ტექსტიშ მოხ, ვებ-ხასჷლეფი შილებე იკათუანდან სურათის, აუდიო, ვიდეო დო პროგრამული კომპონენტეფიშ გეშა ჩინებეფს, ნამუეფჷთ მახვარებუშ ბრაუზერს გიშეძირე მულტიმედიიური მასალაშ მოღვენი მემარსხუაფალი ხასჷლეფიშ სახეთ.

 სქოლიო 

კატეგორია:მოსოფელიშ ბონდღი